1Are 'uri xin tzun chicaj; xwil uchija re i caj jaktalic. Xin ta chic i ch'awbal chi ch'awnak chwe, chi pacha u ch'awbal jun trompet. Xu bij chwe: —Chat 'el li waral; yin quin c'ut na chawe wach ca 'ani na co'on panok —xu bij. 2Are 'uri xc'un i u Tewal i Dios wu', y xrajawin pinwi. Xwil jun chom laj cubibal re jun 'atol tzij chila chicaj, xak xwilo chi 'o jun cul chupam. 3I u tzunbal ire chi cul chila lic ca repratic, lic pacha jun chom laj abaj, jáspe ca bix che, o xak pacha i jun chic abaj, cornalína ca bix che. Xak 'o jun xoca'ab u sotom rib chirij u cubibal. I xo-ca'ab-le lic ca repratic pacha i chom laj abaj, esmerálda ca bix che. 4Chirij chuwach i cubibal-le, xwil veinticuátro qui cubibal 'atol tzij. Che tak i cubibal-le, je cul je veinticuátro nimak tak winak, sak qui 'u', xak 'o i qui coron che i qui jolom, lic óro. 5Che i jun chi cul pa cubibal chom, xwil pacha u rep ray che, lic ca repratic, xak xin ta juban ch'awbal, xak xin ta juban chic pacha u ch'awbal jab. Chuwach i chom laj cubibal, xak xwil wukub u taq'uibal cantil ca juluwic; je are i wukub u tewal i Dios. 6Xak chuwach i cubibal-le, xwil i pacha nim laj mar; pacha espej ca tzunic, lic ca c'arin u wach. Xak xe wil cajib je pacha ángel je 'o chirij chuwach i chom laj cubibal-le, xui-ri, 'is junwi que tzunic. Ique 'is 'o qui ba'wach chiquij chiquiwach; 7i nabe chique, pacha ca tzun jun coj; i ucab chique, pacha ca tzun jun toro; i urox, pacha ca tzun u palaj jun winak; i ucaj, pacha ca tzun jun águila ca rupupic. 8Chi qui jujunal, 'o wakib qui xic'; i qui xic'-le, 'is 'o qui ba'wach chirij, xak i chuxe'. Ique-le n-que uxlan ta chu bixquil i tzij-i chi pa'ij, chi cha'ab: Lic chom, lic ch'am, lic nim u 'ij i Kajwal Dios chi 'atz u cho'ab. Ire 'ax 'o wi, xak c'a are 'o wi wo'or, xak are wi que'e 'ij sak chirij. (Queje ile quiqui bixaj.) 9I cajib-le nic are wi quiqui coj u 'ij, quiqui bij u chomal, xak quiqui tioxij che ire chi cul pa chom laj u cubibal, ire chi c'aslic que'e 'ij sak chirij. Are queje quiqui 'an ique ile, 10i veinticuátro nimak tak mam'ib que xuqui chuwach y quiqui coj u 'ij ire chi lic c'aslic que'e 'ij sak chirij. Quiqui ya i qui coron chuwach u cubibal y quiqui bij che: 11Kajwal Dios, chawe yet ca majawic co'sax a 'ij, xak ca bix a chomal, xak ca bix a cho'ab. Man yet xat 'anaw ronojel ni'pa i 'olic; Xa rumal queje xawaj ile chi je 'o na, xak je a yijbam na. (Queje ile quiqui bij che i Dios.)
APOCALIPSIS 4